Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO SUTARTIES PASIRAŠYMUI**

2020 m. gegužės 27 d. Nr. 34-387

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 25 punktu ir Lazdijų rajono savivaldybės vardu sudaromų sutarčių pasirašymo tvarkos aprašo, patvirtinto Lazdijų rajono savivaldybės tarybos 2015 m. vasario 23 d. sprendimu Nr. [5TS-1439](http://www.infolex.lt/lazdijai/Default.aspx?Id=3&DocId=34621) „Dėl Lazdijų rajono savivaldybės vardu sudaromų sutarčių pasirašymo tvarkos aprašo patvirtinimo“, 7 punktu, Lazdijų rajono savivaldybės taryba nusprendžia:

Pritarti, kad Lazdijų rajono savivaldybės administracijos direktorius pasirašytų vietinės reikšmės kelio Nr. LZ0829 Krikštonys–Žilvičiai kapitalinio remonto darbų pirkimo sutartį su viešųjų pirkimų konkursą pagal Lietuvos Respublikos viešųjų pirkimų įstatymą laimėjusia įmone UAB „Parama“ už 203 470,80 (du šimtus tris tūkstančius keturis šimtus septyniasdešimt eurų 80 centų) Eur su PVM.

Savivaldybės merė Ausma Miškinienė

Virginijus Blažauskas, (8 318) 66 141

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO SUTARTIES PASIRAŠYMUI“ PROJEKTO**

**AIŠKINAMASIS RAŠTAS**

2020-05-25

Lazdijų rajono savivaldybės tarybos sprendimo „Dėl pritarimo sutarties pasirašymui“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 25 punktu ir Lazdijų rajono savivaldybės vardu sudaromų sutarčių pasirašymo tvarkos aprašo, patvirtinto Lazdijų rajono savivaldybės tarybos 2015 m. vasario 23 d. sprendimu Nr. [5TS-1439](http://www.infolex.lt/lazdijai/Default.aspx?Id=3&DocId=34621) „Dėl Lazdijų rajono savivaldybės vardu sudaromų sutarčių pasirašymo tvarkos aprašo patvirtinimo“, 7 punktu.

Šio projekto tikslas – pritarti rangos sutarties pasirašymui su įmone, laimėjusia vietinės reikšmės kelio Nr. LZ0829 Krikštonys–Žilvičiai kapitalinio remonto darbų pirkimo konkursą. Pasirašoma sutartis – dvišalė, tarp Lazdijų rajono savivaldybės administracijos ir viešųjų pirkimų konkursą laimėjusios įmonės UAB „Parama“.

Konkurso sąlygos bei sutarties projektas buvo patvirtinti Lazdijų rajono savivaldybės administracijos direktoriaus 2020 m. balandžio 9 d. įsakymu Nr. 10V-255 „Dėl supaprastinto pirkimo atviro konkurso būdu sąlygų patvirtinimo“.

Pasirašius rangos darbų sutartį pagal parengtą vietinės reikšmės kelio Nr. LZ0829 Krikštonys–Žilvičiai kapitalinio remonto darbų aprašą rangovas atliks remonto darbus. Darbų metu bus sutvarkyta kelio sankasa, paviršinio vandens nuvedimo sistema, nuovažos, įrengta asfaltbetonio danga, kelio ženklai. Remontuojamo kelio ilgis 2 km, asfaltbetonio dangos plotis 3 m.

Šiame vietinės reikšmės kelyje vyksta intensyvus automobilių, pėsčiųjų ir dviratininkų eismas. Kelio dangos būklė bloga – daugelyje vietų nuolat atsiranda provėžos, išdaužos, ypač tai pastebima šaltuoju metų periodu dėl nuolat kintančių oro sąlygų. Nesant tinkamos infrastruktūros, važiuojantys automobiliais patiria dideles kelionės laiko bei kelių transporto priemonių eksploatacines sąnaudas, pėsčiųjų ir kitų eismo dalyvių eismas nesaugus, keliama oro tarša.

Atlikus remonto darbus, pagerės vietos gyventojų mobilumas ir jų gyvenimo sąlygos, užtikrinančios greitesnį susisiekimą tarp Lazdijų rajono savivaldybės gyvenviečių ir jų viduje, sumažės kelių priežiūros išlaidos, transporto priemonių eksploataciniai kaštai ir avarijų tikimybė, sumažės aplinkos tarša ir transporto priemonių sukeliamas neigiamas poveikis gyventojams, bus labiau užtikrintas transporto priemonių vairuotojų, pėsčiųjų ir kitų eismo dalyvių saugumas.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Vietinio ūkio skyriaus vyresn. specialistas Virginijus Blažauskas.

Vietinio ūkio skyriaus vyresn. specialistas Virginijus Blažauskas